
JAYCI LEE

FALSKE KYSS

Miniserie: Klassiske toner


Vakre toner fra strykeinstrumenter, hett begjær og forbudt kjærlighet skaper søt musikk i miniserien Klassiske toner. Dette er tredje del.

Jayci Lee skriver sensuelle og vittige kjærlighetshistorier så ofte hun har en ledig stund. Hun bor i California med sin høye, mørke, kjekke mann, to flotte, energiske gutter og en søt omplasseringshund. Det hender at hodet hennes er så fullt av råkjekke helter og tapre heltinner at hun glemmer virkeligheten. På grunn av alle historiene som krever å bli skrevet, er hun nå forfatter på heltid. Hun elsker mat, vin og reising, og det gjør tilfeldigvis karakterene hennes også. Bøker har alltid hjulpet henne med å vokse, drømme og leges, og hun håper at bøkene hennes kan gjøre det samme for deg.


Til Gloria, min sjelevenn

Chloe Han innså hvor dumt det var med hemmeligheter, særlig de man holdt skjult for familien …

Den eldste søsteren, Angie, og mannen hennes, Joshua Shin, hadde holdt hans alter ego som komponist – og kjærlighetsforholdet deres – hemmelig helt til det gikk galt for dem begge. Hennes andre søster, Megan, hadde holdt identiteten til Daniel Pak, faren til barnet hennes, og deres kjærlighetsforhold, hemmelig helt til det gikk galt.

Selv om alle hadde fått det de ønsket seg til slutt, var søstrenes vei til lykke et stort kaos av hemmeligheter som ikke lot seg skjule. Heldigvis var Chloe en åpen bok. Hun ville aldri gjøre noe som kunne rokke ved det. Dessuten hadde hun ikke noe i livet som var saftig nok til at det var verdt å holde det hemmelig. Tanken fikk henne til å sukke.

«Hva er i veien?» Angie kikket på henne med en lett rynke i pannen.

«Ingenting.» Chloe børstet litt imaginært støv av buksene. «Hvorfor spør du?»

«Jeg spør fordi du nettopp sukket som om du gjorde ditt beste for å imitere Tussi.»

«Det var ikke et sukk. Det var et langt utpust,» sa Chloe. «Hvor er Megan egentlig? Og hvorfor vil hun ikke si hvem vikarfiolinisten er?»

Hun sukket igjen. Megan hadde enda en hemmelighet. Chloe innså at hun var i dårlig humør, mye på grunn av søvnmangel. Og det faktum at hun hadde fått juling i League of Legends i går kveld av sin erkefiende, SerialFiddler. Det gjorde henne rasende.

«Hun sa at det var en overraskelse. Ikke en hemmelighet», minnet Angie henne om. «Og uansett hvem det er, er det bare en kandidat. Det er du og jeg som har det siste ordet når det gjelder hvem som blir med i trioen vår mens Megan er i mammapermisjon. Det er vi som må spille med dem.»

Noe av Chloes sinne forsvant da hun tenkte på nevøen som skulle komme. Om mindre enn to måneder skulle hun bli tante, og hun hadde planer om å skjemme bort babyen. Angie ville utvilsomt gjøre det samme.

Chloe og Angie skvatt da Megan og den digre magen hennes braste inn i øvingslokalet de leide av det lokale colleget.

Megans brede glis falmet da en dyp stemme – så kandidaten var en mann – mumlet gjennom dørsprekken.

«Pinlig?» Megan rynket pannen. «Hvordan kan dette i det hele tatt være flaut? Jeg vil bare legge alt til rette for den storslåtte ankomsten din.»

Mumlingen ble litt mer presserende. Chloe spisset ørene og ble nysgjerrig. Hun likte den myke stemmen til den mystiske mannen.

«Tull og tøys», svarte søsteren. «Selvsagt vil du gjøre en storslått entré. Bare bli der et øyeblikk.»

«Slutt å gjøre den stakkars mannen flau og la ham komme inn. Vi lover å bli skikkelig imponert», sa Megan.

«Ærlig talt, jeg skjønner ikke hvorfor du lager så mye oppstyr. Hvem kan det være …» sa Chloe.

Ordene døde en stille død på tungen da døren åpnet seg på vidt gap og Anthony Larsen kom inn i rommet. Hun reiste seg raskt fra stolen, og øynene søkte febrilsk gjennom rommet … etter hva? En utgang. Hun lette etter en utgang. Hvorfor det? Fordi en av tidens mest talentfulle og flotteste fiolinister – som tilfeldigvis også var tenåringsforelskelsen hennes – nettopp hadde kommet inn døren. Det. Var. For. Mye.

«Jøss, du er Anthony Larsen.» Angie reiste seg som en normal person og fortsatte å snakke med den mest irriterende normale stemmen. «Jeg skjønner godt hvorfor Megan ville presentere deg. Jeg heter Angie. Det er en fornøyelse å møte deg.»

Anthony smilte, og kikket på Chloe før han vendte seg mot Angie igjen. «Gleden er helt på min side.»

Da Chloe sto der som en statue, kom Megan bort til henne og la armen rundt skuldrene hennes med et lurt smil. «Chloe, skal du ikke hilse på Anthony?»

Chloe kunne ha kverket henne. Men hun klarte ikke å røre seg.

Anthony la hodet på skakke. «Hyggelig å treffe deg, Chloe. Megan har fortalt meg mye om deg.»

I det øyeblikket bestemte munnen hennes seg for å forme ord. «Jeg heter Chloe.»

Megan fnøs ved siden av henne, og sinnet fikk henne til å bryte ut av transen. Hun sendte søsteren et drepende blikk.

«Jeg mener  … Hyggelig å treffe deg også, Anthony.» Chloe var stolt over hvor rolig og avslappet stemmen hennes hørtes ut. «Søsteren min tullet ikke da hun sa at hun hadde en overraskelse til oss.»

Nå var det Anthonys tur til å rødme, og han så nesten gutteaktig ut – noe som var en merkelig tanke siden han var minst ti år eldre enn henne. Men han så likevel sjenert ut da han sa: «Jeg skulle ønske hun ikke hadde gjort det. Jeg er ingen kjendis. Jeg gledet meg nok mer til å møte resten av Hana-trioen.»

«Er han ikke den søteste?» sa Megan ufortrødent og gliste da Anthony kremtet.

«Megan, slutt å gjøre ham ukomfortabel», sa Angie.

«Å, greit. Bare ødelegg moroa for meg.» Megan smilte fortsatt mens hun vraltet gjennom rommet og satte seg. «Ok, Anthony. Er du klar for audition?»

«Ikke så mye som jeg skulle ønske», sa han og gned seg i nakken. «Megan sa at Mozarts Divertimento i Ess-dur står på repertoaret deres denne sesongen. Skal vi spille en sats fra det stykket?»

«Godt valg.» Chloe satte seg ned og tok frem bratsjen. Å ha instrumentet i hendene gjorde at hun følte seg mindre starstruck. «Skal vi prøve den andre satsen?»

«Adagio?» Angie hevet øyenbrynet og la celloen mellom de jeanskledde beina. «Han skal ikke slippe lett unna, skjønner jeg.»

«Selvsagt ikke», sa Megan med et lurt blikk på den verdenskjente fiolinisten. «Vi vil jo ikke fornærme ham.»

«Herregud, nei.» Chloe sendte ham et frekt smil mens forventningen strømmet gjennom henne. «La oss se hva du er laget av, Larsen.»

Det virket som om øynene hans ble mørkere mens de dvelte ved leppene hennes, og hun kjente at den hardt tilkjempede roen hennes vaklet under blikket hans. Før hun rakk å lure på hva som skjedde, satte han seg ned ved siden av henne og gliste. «Kom igjen.»

Han satte fiolinen under haken og trakk pusten dypt. Etter å ha møtt både Angies og Chloes blikk nikket han og spilte den første tonen. For alle som lyttet, ville det ha hørtes ut som om de tre kom inn nøyaktig samtidig, men Chloe og søstrene visste at starten var litt feil. Det var noe usikkert over de første tonene.

De øvde helt til musikken svulmet og ebbet ut i melankolske bølger rundt dem. Ved et par anledninger forsøkte Chloe å fange Anthonys oppmerksomhet for å foregripe neste frase, men han satt med bøyd hode og leste notene. Likevel var hun imponert over hvor oppmerksom han var på henne og Angie. Han spilte ikke som om han var soloartist mens de akkompagnerte. Han trakk seg tilbake når det var nødvendig for å fremheve celloen og bratsjen, og han husket det harmoniske samspillet deres selv i fiolinpartiene. De spilte de siste tonene synkront og senket instrumentene.

«Det var et tappert første forsøk», sa Angie og smilte.

«Veldig lovende», la Chloe til.

Hun kunne ikke unngå å bli imponert over hvor vakkert han spilte. Han tilførte musikken så mye kraft og lidenskap. Selv om de ikke ville være i stand til å spille med samme samhold og ynde som Hana Trio var kjent for, ville den midlertidige trioen deres tilføre stykkene en ekstra nerve og spenning.

«Kan vi gjøre det igjen?» spurte Anthony og kjørte en hånd gjennom håret. «Jeg kan gjøre det bedre.»

«Det er det man har øving til.» Megan lo mens hun reiste seg fra stolen. «Ok, Mr. Larsen. Vennligst gå ut, så vi kan snakke om deg. Søstrene mine bestemmer seg kanskje til og med for å øve med deg i dag, så be den indre perfeksjonisten din om å slappe av litt.»

«Herregud, jeg kan ikke huske sist jeg var så nervøs.» Anthony humret og ristet på hodet. «Ikke vær for hard mot meg.»

«Nei da», beroliget Chloe ham. Hun hadde lyst til å si at han hadde fått jobben, for å dempe uroen, men søstrene hennes hadde også noe å si. «Det tar ikke lang tid.»

Han la hodet på skakke og stirret på henne et øyeblikk før han nikket og gikk ut av rommet. Hun måtte ha innbilt seg disse lange blikkene. Ikke at hun ikke var vant til at menn så på henne. Hun var ikke like vakker som Angie og Megan, men hun hadde en egen tiltrekningskraft som vakte interesse. Hun kunne bare ikke forestille seg at Anthony Larsen syntes hun var tiltrekkende.

«Bla bla bla. Bla bla bla bla», sa Megan. Da Angie så på henne som om hun hadde gått fra vettet, trakk Megan bare på skuldrene. «Vi må jo i det minste late som om vi diskuterer auditionen hans, ikke sant? Men la oss være realistiske. Hva er det å diskutere? Han er inne.»

«Det er ikke du som må spille med ham.» Angie himlet med øynene. «Hva synes du, Chloe?»

«Burde ikke en ultrakjendis som ham være litt mer egoistisk?» Chloe fnyste og la armene i kors. Hun var overrasket over at han var så jordnær. «Jeg forventet nesten at han skulle kapre stykket og gjøre det til sin egen soloforestilling, men det gjorde han ikke.»

«Det høres nesten ut som om du er skuffet.»

«Selvfølgelig er jeg ikke skuffet,» sa Chloe.

Ærlig talt hadde det vært mer praktisk om han var litt av en drittsekk. Hun ville ikke falle tilbake til forelskelsen i ham, som hadde vart mye lenger enn selv søstrene hennes mistenkte. Selvfølgelig ville hun ikke la det skje, spesielt ikke hvis de skulle jobbe sammen. Men det hadde hjulpet om han var mindre tiltalende.

«Det er ingen tvil om talentet hans, men jeg er virkelig imponert over at han er villig til å spille på lag», sa Angie. «Det er over en måned til Megan går ut i mammapermisjon. Det bør gi Anthony god tid til å venne seg til stilen vår og til at vi kan bli kjent med hverandre.»

«Ser du? Han er inne.» Megans forsøk på å hovere mistet noe av effekten da hun kjempet seg på beina med et stønn. «Chloe, hent ham, så vi kan dele de gode nyhetene.»

«Hvorfor meg?» spurte Chloe.

«Fordi du er yngst og må gjøre alt vi ber deg om», sa Megan. «Dessuten må jeg få igjen pusten. Jeg orker ikke å reise meg fra stolen og gå gjennom rommet.»

Chloe ignorerte sommerfuglsvermen i magen, gikk bort til døren og åpnet den før hun mistet motet. Hun tok ett skritt ut i gangen og gikk nesten rett på ham. Hun stanset akkurat i tide til å unngå kollisjonen, men klarte ikke å hindre skriket.

«Faen. Unnskyld», sa Anthony. «Det var ikke meningen å skremme deg.»

«Det går bra. Jeg løp ut uten å se meg for.»

«Men likevel. Jeg er lei for det.» Han gjorde ikke noe for å trekke seg tilbake mens han lot blikket vandre over ansiktet hennes – uttrykket hans vekslet mellom forvirring og fascinasjon. Spenningen bygget seg opp og ladet luften rundt dem.

«Jeg … jeg skyndte meg fordi vi har gode nyheter», sa hun litt for høyt. «Kom inn, er du snill.»

Chloe glemte å gå til side da Anthony tok et avmålt skritt fremover og tettet den lille avstanden som var igjen mellom dem. Kroppen hennes nynnet som en plukket streng. Hun svaiet mot ham før hun tok seg sammen og så opp på ham. Den mørke varmen i øynene hans brant mot huden. Hun tok et snublende skritt bort fra ham og nærmest løp inn til søstrene.

Anthony blunket, og Chloe var borte. Da hun sluttet seg til søstrene sine, snudde hun seg mot ham med et forfjamset uttrykk. Han var ikke den eneste som følte hva det enn var som foregikk mellom dem. Men han måtte ta seg sammen. Tre par øyne var rettet mot ham, og det var forventet at han skulle komme inn.

Han lukket døren bak seg og spaserte mot dem så avslappet han kunne. Han stoppet på behørig avstand, stakk hendene i lommene og gjorde sitt ytterste for ikke å stirre på Chloe.

«Velkommen til Hana Trio», sier Angie med et varmt smil.

«Jaså?» Han lo lettet. «Jeg skal gjøre mitt beste for å gjøre meg fortjent til æren.»

«Jeg kan ikke engang himle med øynene, for jeg vet at han faktisk mener det.» Megan sukket påtatt.

«Kan jeg få en ny sjanse på Adagio?» spurte han og kastet bare et kort blikk på Chloe. Han oppførte seg som om det var første gang han møtte en vakker kvinne. «Jeg vil gjerne gjøre det godt igjen.»

«En oppreisning etter en eksepsjonell audition?» Chloe smilte ertende.

«Du kan jo høre oss tre gå gjennom det først.» foreslo Angie. «Da kan du få en bedre følelse av hvordan vi tolker stykket.»

«Det er en god idé», sa Chloe. «Vi bør prøve det systemet med resten av stykket også. Først med Megan, deretter med Anthony. På den måten blir ikke Megan rusten, mens Anthony venner seg til lyden vår.»

«Du vil oppdage at lillesøsteren vår elsker systemer», sa Megan med et kjærlig smil.

«Det gjør jeg.» Chloes stemme fikk en drømmende klang. «Systemer er det beste.»

«Er de det?» Anthony var ikke helt sikker på hva de snakket om, men han var helt med på det hvis det fikk Chloe til å høres så myk og hes ut.

«Ja.» Hun nikket entusiastisk. «Systemer er den beste tilnærmingen til alt her i livet. De gir maksimal effektivitet.»

Han trakk på smilebåndet. «Det høres så … produktivt ut.»

«Det er ikke så kjedelig som du fremstiller det som. Du vil takke meg senere.»

«Greit.» Angie slo hendene sammen. «Skal vi spille litt musikk?»

Han fikk gåsehud da han lyttet til dem. Det var virkelig bemerkelsesverdig hvor samstemte Han-søstrene var. De hadde spilt sammen hele livet, men han kunne likevel ikke forstå hvordan de så ut til å kunne lese hverandres tanker – hvordan de tre instrumentene deres så sømløst kunne spille sammen og skape én lyd. Applausen hans runget gjennom rommet da de var ferdige med stykket.

«Det er ikke lett å følge etter», sa han.

«Bare gjør ditt beste, du, vår tids største fiolinist.» Megan himlet med øynene, men ansiktet myknet da hun sa: «Søstrene mine vil støtte deg.»

Angie nikket samtykkende. «Det handler bare om å lære å stole på hverandre.»

«Vi støtter deg, Larsen.» Chloes tonefall var lett, men den vennlige oppmuntringen i blikket hennes fikk hjertet hans til å banke hardt. Han nikket kort.

Hardt arbeid. Det var det som skulle få ham gjennom dette. De fleste trodde at det var et magisk gen som gjorde ham til en suksessfull fiolinist, men med talent kommer man ikke langt. Det var hardt arbeid – time etter time med øving og atter øving – som gjorde ham til den musikeren han var i dag. Og selv om det å spille i Hana Trio var noe helt annet enn å opptre alene, skulle han jobbe hardt for ikke å skuffe Han-søstrene.

Anthony satte seg på plassen Megan hadde forlatt, løftet fiolinen og la den under haken. Den enkle handlingen var så velkjent og riktig at den nesten føltes som en hvilestilling. Denne gangen slo de tre an den første tonen som én. Og Angie og Chloe støttet ham når han snublet og dyttet ham videre når han nølte.

Ikke bare spilte Chloe utsøkt, men lyden av bratsjen hennes føltes som en varm hånd rundt hans egen, som ledet ham gjennom hele stykket. Selv mens han var oppslukt av musikken, søkte blikket hans mot henne igjen og igjen. Hans første opplevelse av å spille i en trio var oppløftende. Det hadde en helt annen tiltrekningskraft enn å opptre som solist. De siste tonene hang fortsatt i luften da de senket instrumentene.

«Det var som pokker», mumlet Megan. «Trenger jeg å bekymre meg for at Anthony skal ta plassen min permanent?»

Han humret. «Det var en forbedring, men ikke i nærheten av det jeg trenger. Jeg har fortsatt en lang vei å gå.»

«Men vi skal nok klare det», sier Angie selvsikkert.

«Ok. Da går vi videre til neste del. Nå er det din tur, Megan.» Chloe klappet i hendene. «Kom igjen, folkens.»

«Akkurat.» Anthony reiste seg og gliste mot Chloe. «Systemet.»

«Det stemmer, Larsen», sa hun med et lekent blunk som fikk ham til å hive etter pusten. «Du lærer.»

Anthony følte et stikk av skuffelse da den tre timer lange prøven nærmet seg slutten. Han kunne ikke huske sist han hadde kost seg så mye.

«Kan jeg invitere dere på lunsj?» Han kastet et blikk på de tre søstrene mens han pakket sammen fiolinen.

«Klart det», kvitret Chloe. «Jeg er skrubbsulten.»

«Jeg er alltid skrubbsulten for tiden», mumlet Megan. «Men jeg kan ikke i dag. Jeg skal møte Daniel til en svangerskapskontroll.»

«Og jeg skal spise lunsj med Joshua og bestefaren hans», sa Angie med oppriktig beklagelse. «Kan vi ta det en annen gang?»

«Absolutt.» Han snudde seg mot Chloe. «Da blir det vel bare oss to.»

«Vi kan gjøre det en annen gang når vi alle er tilgjengelige …» begynte Chloe.

«Jeg hadde håpet å diskutere verkene jeg trenger å sette meg inn i», sa han hastig, og det var bare tull. Megan kunne enkelt sende ham en tekstmelding om verkene han skulle fremføre med trioen. «På den måten kan jeg komme i gang med øvingene.»

«Han har rett.» Angie kastet et blikk på søsteren mens hun heiste cellokofferten opp på skulderen. «Du burde oppdatere ham.»

«Jeg antar det.» Chloe trakk på skuldrene.

Det var ikke det mest entusiastiske svaret han hadde fått fra en kvinne, men han aksepterte det. Dessuten var hun kollegaen hans og Daniels svigerinne. Vennen hans kom til å flå ham levende hvis Anthony så mye som holdt Chloe i hånden. Han ville holde denne lunsjen – og all kontakt med henne fra nå av – strengt profesjonell.

«Liker du sushi?» spurte han. Det fantes en sushibar han sørget for å besøke hver gang han var i Los Angeles.

«Det kommer an på. Spanderer du?» Chloe smilte så et smilehull kom til syne i høyre kinn.

Strengt profesjonelt, minnet han seg selv på. Han klarte å hvese: «Absolutt.»

«Da elsker jeg sushi», sier hun.

Etter å ha tatt farvel med Angie og Megan på parkeringsplassen, kjørte de hver for seg til restauranten. Han hadde kjøpt en bil da han kom til LA, siden han skulle være der til Chamber Music Society-sesongen var over. Hvis bilen fungerte bra, ville han kanskje ta den med seg tilbake til New York. Han hadde ikke hatt behov for bil da han flyttet til Manhattan – han reiste for ofte, og offentlig transport var mer enn tilstrekkelig – men det ville kanskje hjelpe ham til å føle seg mer hjemme hvis han hadde sin egen bil.

Han parkerte ved sushibaren. Da han nærmet seg restauranten, bannet han lavt. Køen strakte seg langs hele kvartalet. Han hadde glemt hvor travelt det var i lunsjen. Han lette i folkemengden og fikk øye på Chloe bakerst i køen.

«Beklager ventetiden», sa han og passet på å ikke stå for nær henne.

«Ikke vær dum. Det er alltid lang kø på denne restauranten. Det er sånn man vet at den er god.»

Han humret. «Godt argument.»

«Kommer du til å kunne delta på alle øvelsene og forestillingene våre? Du ser alltid ut til å ha en fullpakket timeplan med konserter over hele verden. Jeg skjønner ikke hvordan du skal klare det.»

«Hvordan vet du om den tettpakkede timeplanen min?»

«Jeg  … Du har god markedsføring.» Chloe fiklet med genserfalden. «Det er vanskelig å gå glipp av all oppmerksomheten rundt forestillingene dine.»

«Akkurat.» Han nikket som om han forsto. I virkeligheten stolte han på at manageren og den gode vennen Tanner Moates tok seg av den forretningsmessige delen av karrieren hans. «Vel, timeplanen min er klar for de neste par månedene. Hana Trio får min fulle oppmerksomhet.»

En rynke dannet seg mellom øyenbrynene hennes mens hun studerte ham et øyeblikk. Hun åpnet munnen, lukket den og ristet på hodet som om hun ville si at det ikke gjorde noe.

Nysgjerrigheten tok overhånd. «Hva er det?»

«Jeg lurte på om dette har noe å gjøre med  … La oss bare si at det er mye snakk om privatlivet ditt også, og ikke alt er like smigrende.» En rødme krøp over kinnene hennes. «Ord som hensynsløs og ute av kontroll har blitt brukt.»

«Jeg håper du ikke tror på alt du leser», mumlet han og dro fingrene gjennom håret. Vanligvis brydde han seg ikke om det dårlige ryktet sitt – særlig siden han selv var skyld i mye av det – men Chloes mening betydde noe for ham.

«Selvsagt ikke», sa hun raskt.

Tanner hadde rådet ham til å holde lav profil en stund. Det siste forholdet hans viste seg å være kjæresten til gullguttedirigenten Javier Morales. Anthony ville ikke ha gått i nærheten av Scarlett Harding hvis hun så mye som antydet at hun var i et forhold med noen, langt mindre en han faktisk respekterte. Den ene natten de hadde hatt sammen var en tabbe han ikke hadde tenkt å gjenta.

Etter at han ble kåret til People Magazines mest sexy mann for to år siden, ble alt han foretok seg – først og fremst i kjærlighetslivet – rapportert og bedømt av hele verden. Det siste han trengte var å bli innblandet i Javiers og Scarletts svært omtalte og turbulente forhold – noe han ville ha visst om hvis han ikke hadde unngått sosiale medier. Hvis han ble innblandet i enda en skandale, ville rollen som talsperson for luksusklokkeprodusenten Soleil stå på spill. Det kunne han ikke risikere.

«Jeg har ryddet kalenderen for å ta en sårt tiltrengt pause fra all reisingen.» Det var sannheten, men ikke hele sannheten. «Jeg ville ikke presse meg selv til å bli utbrent.»

«Det er smart», sa Chloe med øyne fulle av bekymring og forståelse. Anthony kunne ikke se bort selv om han hadde ønsket det. «Det er viktig å ta vare på seg selv. Vi kan bli utbrent selv om vi gjør noe vi elsker og brenner for.»

«Du er veldig klok til å være så ung.»

Haken hennes løftet seg et hakk. «Tjuefem er ikke så ungt.»

Rachel var tjuefem da hun døde. Hun hadde vært altfor ung til å miste livet på en meningsløs måte. Han skjøv vekk det vonde minnet og tvang seg til å smile. «Det er det når man nærmer seg middelalderen, slik som meg selv.»

«Trettifem er ikke så gammelt», svarte Chloe med et indignert fnys.

«Du er altfor snill», sa han ironisk. Men hun var virkelig snill, kjærlig og søt – for ikke å snakke om vakker. Men sånn kunne han ikke tenke. Talentet hennes. Han ville fokusere på hennes store talent som musiker. «Du er utsøkt.»

Hun mistet munn og mæle. «Hva?»

Anthony lukket øynene i to sekunder. Jævla freudiansk glipp.

«Du spiller utsøkt.» Han formulerte seg forsiktig og forsikret seg om at hjernen og munnen var på samme bølgelengde.

«Å.» Hun blunket raskt. «Takk skal du ha. Det betyr mye når det kommer fra deg.»

«Bare hyggelig. Jeg er veldig glad for å være midlertidig medlem av Hana Trio.»

«Vi er også glade for å ha deg her», sa hun med et varmt smil. «Jeg svarer gjerne på spørsmål. Du må ha ganske mange.»

«Mmm-hmm. Så mange.» Men han husket ikke et eneste av dem, for det distraherende smilehullet hadde dukket opp igjen. Før han gjorde seg helt til latter, ropte servitøren opp Chloes navn, og de ble vist til plassene sine.

«Jeg håper du ikke har noe imot å sitte i baren», sa hun og hengte vesken på stolryggen.

«Ikke i det hele tatt.» Men det var trangt om plassen i baren, og de hadde allerede støtt knærne sammen to ganger. Den andre gangen var kanskje ikke et uhell. Og det var mer en berøring enn en dytt.

«Jeg liker å prate med sushikokken og se på når de gjør greiene sine», fortsatte Chloe, uten å merke at han tenkte på noe annet. «Visste du at den perfekte nigiri skal ha to hundre og førtisju riskorn?»

«Så spesifikk?» Han snudde seg mot henne, men vendte seg raskt mot baren igjen. Det var vanskelig å ignorere hvor nær hun var.

«De gjør det på følelsen.» Hun fikk det til å høres ut som magi. «Jeg så på et program der de fikk en sushikokk til å lage en nigiri, og så telte de kornene. Det var nøyaktig to hundre og førtisju.»

Anthony føyde interessant til listen over Chloe Hans forførende egenskaper. Vent, hvorfor laget han en liste over henne? Han visket ut listen og lot bare talentfull stå igjen. Hun var hans svært talentfulle – og svært unge – kollega, som tilfeldigvis var svigerinnen til hans gode venn. Han ville holde det strengt profesjonelt mellom dem, om det så skulle ta livet av ham.

«Det må ta mange år med dedikasjon for å oppnå en slik presisjon», brummet han i stedet for å foreslå at de skulle telle risen i sin første nigiri. «Det er ikke ulikt det vi streber etter som klassiske musikere …»

